Lait

## Johdanto

Aldyrian kuningaskunta on luonut valtakunnallisia lakeja ja säädöksiä, jotka pyrkivät takaamaan tasavertaiset oikeudet ja turvallisuuden kaikille. Aatelisille pyritään takaamaan puolestaan etuoikeudet. Kunnon kansalaisen tulee noudattaa näitä säädöksiä, kuten myös kylien ja kaupunkien. Lait säätää Aldyrian parlamentti. Säädökset puolestaan antaa aluehallintoneuvosto tai paikallishallinto. Lakien rikkomisesta rankaisee inkvisitio, karmiinikaarti tai paikallishallintojen palkkaamat turvallisuusjoukot. Säädösten rikkomisesta puolestaan rankaisevat vain paikallishallintojen turvallisuusjoukot.

## Kuningaskunnan lait

**Kuninkaallinen primäärilaki**

1. Aldyrian valtiosääntö

* §1 - Aldyria on parlamentaarinen monarkia, jota johtaa parlamentin neuvojen alainen kuningas.
* §2 - Parlamentti koostuu syntyperäisistä Aldyrian kansalaisista, jotka edellinen parlamentti on jäseniksi nimittänyt.
* §3 - Ensimmäisen parlamentin nimittää kuningas.
* §4 - Kuninkaalla on oikeus hajottaa parlamenttinsa.
* §5 - Parlamentti säätää kuninkaan puolesta lait, tuomitsee aateliset, käsittelee suuret valtiolliset päätökset sekä valvoo ministeriöitä ja aluehallintoneuvostoa.
* §6 - Korkein valta Aldyriassa on kuninkaalla, sekä häntä edustavalla parlamentilla.
* §7 - Mikäli kuningasta ei ole, tai on kuningas estynyt, on korkein valta parlamentilla, sekä sen nimittämällä valtionhoitajalla.
* §8 - Aldyrian monarkia periytyy hallitsijan vanhimmalle pojalle.
* §9 - Kuninkuudesta ei voi luopua.
* §10 - Parlamentti asettaa ministeriöt valtion toimeenpaneviksi elimiksi.
* §11 - Parlamentaarikon voi erottaa virastaan kuningas tai muiden parlamentaarikkojen yhteispäätös.

2. Aluehallinto

* §1 - Paikallishallintoja hallitsee kollektiivisesti aluehallintoneuvosto. Sen tehtäviin kuuluu paikallishallintojen välisten riitatilanteiden ratkominen ja paikallishallintojen edunvalvonta.
* §2 - Aluehallintoneuvosto on sisäministeriön elin, joka koostuu sisäministeristä ja paikallishallintojen johtajista.
* §3 - Aluehallintoneuvostoa johtaa sisäministeri.
* §4 - Aluehallintoneuvoston voi hajottaa kuningas tai parlamentti.
* §5 - Parlamentti voi kriisitilanteessa ohittaa sisäministeriön ja toimia sisäministeriön sijaisena.
* §6 - Täysdemokraattisessa paikallishallintomallissa valitsee kylänvaltuusto yksinkertaisella enemmistöllä edustajansa aluehallintoneuvostoon.
* §7 - Aluehallintoneuvoston jäsen menettää paikkansa neuvostossa, mikäli hän menettää paikallishallintoalueensa johtajuuden, tai täysdemokraattisessa mallissa kanssaeläjiensä luottamuksen.
* §8 - Aluehallintoneuvoston jäsenen voi erottaa sisäministeri, parlamentti tai kuningas.

3. Paikallishallinto

* §1 - Kylät ja kaupungit muodostavat omat paikallishallintonsa.
* §2 - Kylille hyväksyttyjä hallintomuotoja ovat itsevaltainen pormestarimalli, demokraattinen pormestarimalli tai täysdemokraattinen malli.
* §3 - Kaupungeille hyväksyttyjä hallintomuotoja ovat itsevaltainen pormestarimalli tai demokraattinen pormestarimalli.
* §4 - Kylänvaltuuston muodostaa ja hajottaa demokraattisessa pormestarimallissa pormestari, joka voi halutessaan muodostaa valtuuston momentin 5 mukaisesti.
* §5 - Täysdemokraattisessa paikallishallintomallissa kylänvaltuuston jäsenet valitaan paikallishallintoalueen pysyvistä asukkaista vaaleilla.
* §6 - Kylänvaltuuston voi muodostaa täysdemokraattisessa mallissa kylässä pisimpään asunut henkilö.
* §7 - Kaupunginvaltuuston muodostaa demokraattisessa pormestarimallissa pormestari, joka voi halutessaan muodostaa valtuuston momentin 5 mukaisesti.
* §8 - Paikallishallintomallin muutoksesta tulee ilmoittaa aluehallintoneuvostolle, jonka hyväksyntä vaaditaan ennen muutoksen täytäntöä. Muutoksesta äänestetään aluehallintoneuvostossa, ja se vaatii yksinkertaisen enemmistön.
* §9 - Paikallishallintojen tulee noudattaa kaikkia valtakunnan lakeja, sekä aluehallinnon säädöksiä.
* §10 - Paikallishallintojen antamien säädöksien ei tule olla ristiriidassa lakien tai aluehallintoneuvoston antamien säädösten kanssa. Jos ristiriita ilmenee, on korkeamman valtiollisen elimen antama säädös tai laki voimakkaampi.
* §11 - Kylän- tai kaupunginvaltuustossa tulee demokraattisessa pormestarimallissa olla vähintään yksi jäsen, joka ei ole pormestari itse.
* §12 - Paikallishallinto voi anoa elinkeinoministeriöltä rahallista tukea.
* §13 - Paikallishallinto voi anoa elinkeinoministeriöltä lainaa.
* §14 - Paikallishallinnon tulee varmistaa, ettei se joudu liiaksi yritysten tai yksityishenkilöiden, tai muiden paikallishallintojen velalliseksi.
* §15 - Paikallishallinnon tulee ilmoittaa merkittävistä aluelaajennuksista sisäministeriölle ennen laajennuksen aloittamista.

4. Lakien säätäminen

* §1 - Lait ja lakien muutokset säätää Aldyrian parlamentti.
* §2 - Lakia tai lakimuutosta voi ehdottaa parlamentaarikko, aatelinen, kuningas tai kansalainen, joka on kerännyt tuekseen vähintään kymmenen muuta kansalaista.
* §3 - Jotta laki tulee voimaan, on se hyväksyttävä parlamentissa yksinkertaisella enemmistöllä.
* §4 - Jos parlamenttia ei ole, hyväksyy lait kuningas tai valtionhoitaja.
* §5 - Kuninkaalla on veto-oikeus lakeihin.

5. Aluehallintoneuvoston säädösten antaminen

* §1 - Aluehallintoneuvoston säädökset ovat voimassa sen määrittelemällä alueella, niin kauan kuin se itse määrittelee.
* §2 - Muutokset aluehallintoneuvoston säädöksiin voi tehdä aluehallintoneuvosto tai sisäministeri.
* §3 - Sisäministerillä, parlamentilla sekä kuninkaalla on veto-oikeus aluehallintoneuvoston säädöksiin.
* §4 - Aluehallintoneuvoston säädöstä tai sellaisen muutosta voi ehdottaa paikallishallinnon johtaja.
* §5 - Aluehallintoneuvoston säädökset ovat voimakkaampia, kuin paikallishallintojen vastaavat.

6. Paikallishallintojen säädösten antaminen

* ​§1 - Paikallishallinnon säädökset ovat voimassa kyseisen paikallishallinnon alueella.
* §2 - Paikallishallinnon säädökset säädetään hallintomallin mukaisesti.
* §3 - Paikallishallinnon säädöksiin on veto-oikeus kuninkaalla, parlamentaarikoilla sekä aluehallintoneuvostolla.

**Työllisyyslaki**

1. Työehdot

* §1 - Jokaisen työläisen tulee solmia työsuhteensa alussa sopimus, jossa määritellään työsuhteen kesto, työnkuva ja palkka.
* §2 - Mikäli työsuhteen kesto on toistaiseksi, tulee irtisanomistilanteessa noudattaa hyvää esimiestapaa, sekä irtisanomisesta ilmoittaa vähintään kolmea päivää ennen.
* §3 - Työsopimusta voi muuttaa vain molempien osapuolten ollessa yksimielisiä tai elinkeinoministerin erikoisluvalla.
* §4 - Työsopimuksessa maksettavan palkan on oltava joko ruokaa, hopeataalereita tai kultakolikoita.
* §5 - Pätkätöissä palkka voi olla mitä tahansa.
* §6 - Pätkätyöksi lasketaan kerran annettu yhtäjaksoinen tehtävä, jonka suorittamiseen kuluu maksimissaan neljä tuntia.
* §7 - Työläisellä voi yhtä aikaa olla maksimissaan kaksi pätkätyötä.
* §8 - Kahden henkilön välillä saa vallita pätkätyösuhde kerran kahdessa päivässä.
* §9 - Mikäli työnantaja ei kykene maksamaan palkkaa ajallaan, on työläinen oikeutettu valitukseen talousministeriölle.

2. Palkkaustuista

* §1 - Työnantaja voi anoa talousministeriöltä tukea palkkojen maksuun, mikäli hänen yrityksellään todistettavasti menee tavallista huonommin rahallisesti, taikka yritys on perustettu todistettavasti maksimissaan kaksi viikkoa sitten.
* §2 - Yritykset ja yksityishenkilöt voivat myöntää toisilleen tukia palkkauksiin, mikäli tuet eivät ole lainoja.

3. Työttömyys

* §1 - Talousministeriö takaa auttavansa jokaista työtöntä työnhaussa, ellei työtön ole irtisanoutunut itse entisestä työstään.
* §2 - Työ on lahja työnantajalta. Työttömyys on häpeällistä, ja siitä tulee pyrkiä eroon.

**Turvallisuuslaki**

1. Jokapäiväinen turvallisuus

* §1 - Paikallishallinnoilla on oikeus perustaa yksi oma turvallisuusjoukko, jota voidaan nimittää vartiostoksi tai miliisiksi.
* §2 - Paikallishallinnon tulee määritellä ovatko turvallisuusjoukkonsa vain välittömän turvallisuuden takaajia, vai onko kyseessä myös tutkimuksia suorittava organisaatio.
* §3 - Paikallishallinnon turvallisuusjoukot ovat vastuussa lain, aluehallinnon säädösten sekä paikallishallinnon säädösten noudattamisesta kyseisen paikallishallinnon alueella.
* §4 - Mikäli erämaassa rikotaan lakeja tai aluehallinnon säädöksiä, on lähimmän paikallishallinnon turvallisuusjoukoilla toimivalta kyseisellä alueella.
* §5 - Paikallishallinnolla on oikeus asettaa haluamiaan tekoja vastaan säädöksiä alueellaan. Säädösten tulee olla kaikkien nähtävillä hallintorakennuksessa, kyltti tai kirjamuodossa.
* §6 - Rikoksesta syytetyltä saavat turvallisuusjoukot riistää vapauden maksimissaan kolmeksi päiväksi, mikäli todisteita ei ole.
* §7 - Edellistä pykälää voidaan kiertää, mikäli turvallisuusjoukoilla on hallussaan sotaministeriön myöntämä erityislupa. Erityisluvat ovat tapauskohtaisia.
* §8 - Rikoksesta syytetyltä saavat turvallisuusjoukot riistää vapauden tutkintansa ajaksi, mikäli todisteita on. Riippuen tutkinnan tuloksesta ja terveestä järjestä voidaan syytettyä pitää vangittuna myös tuomion langettamiseen asti.

2. Yleinen turvallisuus

* §1 - Valtakunnallista turvallisuutta valvoo Kuninkaallinen karmiinikaarti.
* §2 - Karmiinikaartilla on tarvittaessa oikeus puuttua paikallishallintojen toimiin, sekä niiden turvallisuusjoukkojen toimiin.
* §3 - Taikuuden harjoittamisen valvominen kuuluu Valedyyrikirkon inkvisitiolle.
* §4 - Karmiinikaarti toimii sotaministeriön alaisuudessa.

3. Oikeustoimet

* §1 - Tuomioistuimina toimivat paikallishallinnot. Toimintatapa määräytyy pormestarimallista riippuen.
* §2 - Valitustuomioistuimena toimii aluehallintoneuvosto.
* §3 - Tuomiota ei tule laittaa täytäntöön, mikäli valitus aluehallintoneuvostoon on tehty, eikä siitä ole vielä annettu päätöstä.
* §4 - Valitustuomioistuin voi pyörtää aiemman tuomion, jättää sen voimaan tai koventaa annettua tuomiota.
* §5 - Aatelisia kohtaan nostetut oikeustoimet käsittelee korkein oikeus.
* §6 - Parlamentti voi erityistapauksissa toimia korkeimpana oikeutena.
* §7 - Oikeushenkilöt voivat halutessaan turvautua asianajajaan, mikäli asianajalla on yliopistollinen lakimiehen koulutus.
* §8 - Oikeuden tulee pyrkiä päätöksiin, jotka ovat reilut kaikkia osapuolia kohtaan.
* §9 - Oikeushenkilöitä voivat olla vain henkilöt, kirkko tai valtiolliset elimet.
* §10 - Rikoksista tuomitaan käyttäen anglosaksista perinneoikeutta. Toisin sanoen rikoksista pyritään tuomitsemaan samoin, kuten aiemminkin on vastaavista tuomittu. Täten varsinaista rikoslakia ei tarvita.

**​Talouslaki**

1. Kirjanpitovelvollisuus

* §1 - Yrittäjä on velvollinen kirjaamaan osto – ja myyntitapahtumat. (Vain käsikauppa, ei arkkukauppa)
* §2 - Yrittäjä on velvollinen toimittamaan kirjanpito kuukausittain lähimmälle pankille.
* §3 - Paikallishallintoja koskee pykälät §1 ja §2

2. Verovelvollisuus

* §1 - Verovelvollinen, joka ei täytä velvollisuuksiaan maksaessaan veroja valtiolle, voidaan syyttää verorikoksesta.
* §2 - Verotietojen väärentäminen on rangaistavaa.
* §3 - Verojen kiertäminen on rangaistavaa.
* §4 - Aatelissääty ja pappissääty on vapautettu veroista. Pappissäätyä koskeen kuitenkin Valedyyrikirkon vaatima askeettisuusvelvoite.​

**Laki valtion viroista**

1. Periytyminen

* §1 - Mikäli korkeassa valtion virassa oleva henkilö kuolee yllättäen tai todetaan muutoin kykemättömäksi suorittamaan tehtäviään, eikä valittua seuraajaa ole, astuu hänen tilalleen automaattinen seuraaja.
* §2 - Tällaisia valtion virkoja ovat Valtionhoitaja, Sisäministeri, Sotaministeri ja Talousministeri.
* §3 - Automaattinen seuraaja pysyy virassaan kunnes parlamentti vahvistaa hänet pysyväksi tai hänen tilalleen valitaan pysyvä viranhaltija.
* §4 - Valtionhoitajan automaattinen seuraaja on Sisäministeri.
* §5 - Sisäministerin automaattinen seuraaja on Rakennusvalvoja.
* §6 - Sotaministerin automaattinen seuraaja on Kaartinkomentaja.
* §7 - Talousministerin automaattinen seuraaja on Pankinjohtaja.